*14. august 2023*

Høringssvar vedr. budget 2024 – 2027

”Fælles børn, fælles ansvar” og ”Stærke fællesskaber i almenmiljøet med plads til forskellighed” kan kun tolkes som et udtryk for høje ambitioner på skoleområdet i Hillerød Kommune. Et udtryk for at skabe den bedst mulige skoledag for skolernes elever.

Hillerød Lærerkreds har rost de politiske mål på skoleområdet, men mener ikke de er i overensstemmelse med de økonomiske rammer der sættes i forslag til budgettet for 2024-27. Manglende investeringer og høje ambitioner kan ikke gå hånd i hånd og vi frygter, at det vil gå ud over både elevernes læring og alsidige udvikling og lærernes arbejdsforhold og arbejdsmiljø. Mange lærere oplever de ikke kan løfte opgaven i forhold til deres professionelle ambitioner og Hillerød Lærerkreds oplever også flere henvendelser vedr. moralsk stress.

På flere parametre taler intet for besparelser

* Stor mistrivsel blandt børn og unge
* Stadigt flere udfordringer ift. en nødvendig opmærksomhed på den enkelte elev
* Særlige indsatser sætter fortsat pres på den enkelte skoles økonomi
* Udfordringer med at rekruttering og fastholdelse af uddannede lærere

I forlængelse af ovenstående skal det påpeges, at Danmarks Lærerforening har lavet en [landsdækkende undersøgelse blandt lærere](https://www.dlf.org/media/15410211/analysenotat_inklusionsundersoegelse_2022.pdf) hvor det tydeligt fremgår, at tid til forberedelse af undervisning, to-lærerordning og tid til at skabe og vedligeholde gode relationer til eleverne, er de vigtigste parametre for at løfte opgaven.

Konkret er det i høj grad det stadigt stigende forbrug af tid til de nødvendige indberetninger, skoleudtalelser og møder med forældre og samarbejdspartnere der er en belastning for alle de andre relevante opgaver.

En politisk prioritering af yderligere besparelser på almenområdet *vil* øge de eksisterende udfordringer yderligere i forhold til lærernes arbejde med dét inkluderende læringsmiljø, der skal sikre eleverne den bedste dannelse og uddannelse.

Forslaget om besparelser på specialskolerne og kompetencecentrene vil ramme elever med særlige udfordringer. Alle elever har krav på den bedste undervisning og en besparelse på 1,5 % i takstgrundlaget, vil få negativ betydning for elever og ansattes hverdag på Kompetencecenter Vest, Kompetencecenter Grønnevang, Skolen ved Skoven og Harløse Skole.

De allerede undersøgte konsekvenser ved nedskæringer på specialområdet viser, at både den fag-faglige undervisning, mulighederne for at arbejde med de sociale kompetencer og elevernes alsidige udvikling både fagligt og socialt forringes væsentligt.

Hillerød Lærerkreds mener ikke, at besparelser giver rimelige muligheder for, at arbejdet med disse elever har ordentlige betingelser. Og de foreslåede besparelser vil forringe elevernes mulighed for en tilbagevenden til almenområdet, som er et mål for både skolerne og Hillerød Kommune.

Hillerød Lærerkreds ser dele af aktivitetsudvidelserne som en forudsætning for at imødekomme det stadigt stigende behov for specialundervisning. Dette skal også ses i relation til de store udfordringer på almenområdet.

I bloktilskuddet ligger der midler til et generelt løft af folkeskolen. Når Hillerød Lærerkreds sammenligner finansieringsforslag og aktivitetsudvidelser ser vi en besparelse på knap 300.000 kroner. Vi mener ikke dette er i overensstemmelse med folketingets fokus på en styrkelse af folkeskolen.

*Er de politiske ambitioner i overensstemmelse med de økonomiske rammer?*

På vegne af Hillerød Lærerkreds

Zacharias Jensen